رفع سعر الفايدة بيزود التضخم ليه رفع فائدة اذون الخزانة بيحد من التضخم؟
اللهم صلي ع النبي ؛ إيه الأسئلة الحلوة دي :)  بص عشان تبقى فاهم الموضوع وثابت في دماغك خليني أشرح شوية حاجات مبدئية.  التضخم بيحصل لما الفلوس تكتر والسلع زي ما هي تمام؟  عشان كده لما الدولة تطبع فلوس وتنزلها التداول والسلع والخدمات المنتجة عند مستوى ثابت أو متراجع (زي الحالة المصرية) بيحصل تضخم ؛ لأن بيعاد تقييم العملة وفقًا لمستوى السلع الموجود ؛ وبالتالي قيمتها بتقل والأسعار بتاعت السلع تزيد.  دي حالة التضخم النموذجية.  لأن التضخم "دائما وفي كل الحالات : ظاهرة نقدية" يعني مرتبط بالفلوس. ودي حقيقة عند كل المدارس التحليلية المختلفة. بالتالي : الحل النموذجي إما بزيادة الإنتاج زيادة عنيفة (ودا بيحتاج وقت طويل) أو أن احنا نسحب الفلوس من إيد الناس.  إزاي بقى؟  "بالعافية" بصوت مصطفى بكري 😂😂 أكيد مش هنسرقها مثلًا ؛ فبنعمل شوية سياسات اسمها عندنا "السياسة النقدية" وهدفها تقديم حوافز للطلب على النقود في حالة الكساد وكوابح للطلب عليه في حالة التضخم ؛ ودا من خلال مجموعة من الأدوات.  واحدة من الأدوات دي هو رفع نسبة الاحتياطي اللي البنك المركزي بياخده على ودائع البنوك فيقوم يوقف إيديها في الإقراض وإخراج النقود.  أو أنه يخلي خيارات الناس تتجه لحفظ النقود وإدخارها ؛ إزاي بقى؟  تعالا نفترض أنك مواطن واعي وبرنس ومعاك ألفين جنيه قدامك ٣ اختيارت :  تصرفهم أو تستثمر فيهم باحتماليات الربح والخسارة أو تحطهم في البنك وتاخد سعر فايدة ؛ وأي احتمال غير دول معناه أن "التضخم" بيحرق فلوسك.  في حالات التضخم معروف وبوضوح أن الناس بتبقى مجبرة تصرف فلوسها لأن الأسعار مش بتديهم متنفس.  نفترض أنك قررت تستثمر في ظل معدل تضخم ١٤٪ اللي موجود دلوقتي فيا تجيب ربح فوق ١٤٪ يا إما تبقى بتخسر برضه.  أو تحطهم في البنك وتاخد ١٥.٥٪  تخيل لو هو قالك : أنا هأديك سعر فايدة ٢٠٪  مش هتتردد إطلاقًا في إنك تديله الألفين جنيه.  وهكذا : رفع سعر الفايدة على الودائع خلاه "يسحب" فلوس الناس من التداول ويدخرها ؛ وبالتالي قلل التضخم.  أذون الخزانة بقى هي استثمار مباشر للبنوك والسوق المالي بدل "الإقراض"  بالتالي هو سحب الفلوس برفع سعر الفايدة في البنوك ؛ وقام رفع سعر فايدة على أذون الخزانة وشهادات قناة السويس عشان يسحب الفلوس من البنوك وبالتالي السوق المالي كله ويقلل التضخم.  السؤال بسطني جدًا على فكرة :)